**D ô v o d o v á s p r á v a**

1. **Všeobecná časť**

Návrh zákona, ktorým sa mení a dopĺňa zákon č. 544/2010 Z. z. o dotáciách v pôsobnosti Ministerstva práce, sociálnych vecí a rodiny Slovenskej republiky v znení neskorších predpisov predkladajú na rokovanie Národnej rady Slovenskej republiky poslankyne Národnej rady Slovenskej republiky Lucia Ďuriš Nicholsonová a Zuzana Zimenová.

**Cieľom predloženého návrhu je, aby dotáciu na školské potreby mohol získať aj prevádzkovateľ komunitného centra, čo umožní, aby deti ohrozené sociálnym vylúčením, mali jednu sadu písacích potrieb v škole a jednu v komunitnom centre (bez potreby ich prenášania a nosenia domov).**

Predložený návrh reaguje na ohlasy z praxe poukazujúce na to, že ak deti ohrozené sociálnym vylúčením bezplatne dostanú dotované školské potreby (najmä zošity, písacie potreby, učebnice, nevyhnutné individuálne pomôcky) často veľmi rýchlo, približne už po týždni ich v domácom prostredí (vo všeobecnosti nevyhovujúcom pre robenie domácich úloh) postrácajú, prípadne poslúžia vinou ich rodinných príslušníkov ako materiál na kúrenie. Z uvedeného dôvodu tie deti, ktoré navštevujú komunitné centrum, často nemajú (nie vlastnou vinou) možnosť s čím robiť domáce úlohy, čo má za následok aj ich horšie školské výsledky a horšiu uplatniteľnosť v neskoršom živote.

Návrh zákona je v súlade s Ústavou Slovenskej republiky, zákonmi a ďalšími všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Návrh zákona bude mať mierne negatívny vplyv na verejné financie, nebude mať negatívny vplyv na podnikateľské prostredie, nebude mať ani negatívny vplyv na životné prostredie a ani na informatizáciu spoločnosti. Návrh zákona bude mať pozitívny sociálny vplyv.

**B. Osobitná časť**

**K čl. I**

**K bodu 1**

Navrhuje sa doplnenie § 4 ods. 1, ktorý upravuje okruh detí, na ktoré možno poskytnúť dotáciu na podporu výchovy k plneniu školských povinností dieťaťa ohrozeného sociálnym vylúčením; navrhuje sa doplnenie tohto okruhu o dieťa, ktoré navštevuje komunitné centrum.

**K bodu 2**

Do § 4 sa vkladá nový odsek 5, podľa ktorého dotáciu na podporu výchovy k plneniu školských povinností dieťaťa ohrozeného sociálnym vylúčením možno poskytnúť aj žiadateľovi, ktorý je poskytovateľom sociálnej služby v zariadení, ktorým je komunitné centrum.

**K bodu 3**

Spresňuje sa ustanovenie § 4 ods. 6 *(bývalý odsek 5)*, tak, aby z neho explicitne vyplývalo, že dotáciu možno za podmienok podľa odseku 5 poskytnúť na to isté dieťa aj duplicitne, a to v prípade, že žiadateľom je prevádzkovateľ komunitného centra.

**K bodu 4**

V § 4 odsek 11 *(bývalý odsek 10)* sa dopĺňa ustanovenie, ktoré upravuje maximálnu výšku poskytovanej dotácie. Ustanovenie sa podľa navrhnutej úpravy spresňuje v tom zmysle, že dnešná zákonom predpokladaná výška 33,20 eura na jedno dieťa sa zvyšuje na dvojnásobok, t.zn. na sumu 66,40 eura na jedno dieťa, ak sa poskytuje na jedno dieťa duplicitne – t.zn. aj prevádzkovateľovi komunitného centra.

**K čl. II**

Navrhuje sa nadobudnutie účinnosti na 1. januára 2019.